paragraph_text: Obrtništvo i rudarstvo su jedine sekundarne djelatnosti do novog vijeka. Početkom novog vijeka se obrtništvo razvija i nastaju prve manufakture u kojima više obrtnika radi zajedno, te mogu proizvoditi više na dotadašnji način. S vremenom dolazi do otkrića raznih strojeva kojima se može proizvoditi više i bolje uz manji utrošak radne snage, te se time razvija industrija. Industrijska revolucija je uvela bitne promjene u život dotadašnjeg čovjeka. Istovremeno se modernizira poljoprivreda, te ona više ne zapošljava toliko radne snage (do industrijske revolucije se preko 90% ljudi bavilo poljoprivredom) koja se počinje zapošljavati u tvornicama i baviti industrijom. To potiče nagli rast gradova u kojima je industrija smještena.